
החלטה



1. עניינו של ערר זה בשומה מכרעת שערך השמאי המכריע מר אלי כהן ביום 30.4.2025 (בקשה מס' 1053-2024), שבה נקבעו דמי הפינוי בגין הפקעת זכויות דיירות מוגנת בשני בתי עסק ברחוב נחום גולדמן 4 ו-6 ביפו, שבהם פעלו המסעדות "חצר גולדמן" ו"פאראקולו". הערר מעמיד להכרעתנו שלוש סוגיות: המועד הקובע להערכת דמי הפינוי; היקף השטחים המזכים בפיצוי; והזכאות לפיצוי נפרד בסך 3,800,000 ₪ בגין הוצאות מעבר ואובדן מוניטין. לאחר שעיינו במלוא החומר ושמענו את הצדדים, מצאנו להתערב בסוגיה הראשונה בלבד. אנו קובעים כי המועד הקובע הוא יום 24.7.2024 ומאמצים את התחשיב העצמאי שערך השמאי המכריע למועד זה. בשתי הסוגיות האחרות לא הוכחה טעות משפטית או שמאית המצדיקה התערבות, והערר בגינן נדחה.
רקע עובדתי ודיוני (על בסיס המתואר בכתבי הטענות ובשומה המכרעת)
2. המקרקעין הם חלק מחלקה 1 בגוש 7015, ששטחה הרשום 15,467 מ"ר והיא רשומה בבעלות רשות הפיתוח. הם מצויים ברחוב נחום גולדמן, בסמיכות מיידית לטיילת ולחוף הים. במרכז החלקה מבנים ותיקים ששימשו למסחר, למלאכה ולמגורים, ובצדיה הצפוני והדרומי שטחי חניה. השמאי המכריע הדגיש כי החניונים אינם חלק מן הנכסים שנישומו (השומה המכרעת, סעיפים 4-6).
3. תכנית מפורטת מס' 479 פורסמה למתן תוקף בילקוט הפרסומים מס' 603 ביום 5.6.1958, סיווגה את החלקה בייעוד "שטח ציבורי פתוח" וקבעה כי השטחים הציבוריים יופקעו ויירשמו על שם עיריית תל אביב.
4. בהתאם לאמור בשומה המכרעת, ביום 13.8.1989 פורסמה בילקוט הפרסומים מס' 3687 הודעה על הפקעה לפי סעיפים 5 ו-7 לפקודת הקרקעות (רכישה לצרכי ציבור), 1943 (להלן: "הפקודה"), וביום 11.9.1989 נרשמה הערת אזהרה בדבר ההפקעה בפנקס הזכויות (השומה המכרעת, סעיפים 5.1, 7.1.1, 10.1).
5. זכויות הדיירות המוגנת שנישומו נרכשו לאחר פרסום הודעת ההפקעה. השמאי המכריע סבר מטעם זה כי מועד ההערכה הסטטוטורי הוא היום השישים לאחר פרסום ההודעה, קרי 12.10.1989 - אינו רלוונטי להערכת זכויות העוררים, ובחן מועדים מאוחרים יותר (השומה המכרעת, סעיף 10.1). אף אחד מן הצדדים לא ביקש להחיל מועד זה; המחלוקת שהובאה לפנינו היא בין יום 10.4.2019 לבין יום 24.7.2024. לנפקותה של עובדה זו נידרש בפרק הדיון.
מסמכי הזכויות (על בסיס המתואר בכתבי הטענות ובשומה המכרעת)
6. הסכם להעברת זכות שכירות מוגנת מחודש ספטמבר 1998, שלא נחתם, בין מר שלמה בן דוד (דודסון) לבין ה"ה נביל וסלים גראבלי, התייחס לבית עסק ששטחו "30.16 מ"ר בערך", מכוח חוזה שכירות מוגנת מיום 17.2.1959. התמורה לדייר היוצא הועמדה על סל של 54,000 דולר, המהווה את חלקו של בעל הבית בדמי המפתח (השומה המכרעת, סעיף 5.2).
7. בשומה המכרעת תואר הסכם שכירות בלתי מוגנת מיום 27.7.1999 בין מינהל מקרקעי ישראל, בשם רשות הפיתוח, לבין נביל וסלים גראבלי. לפי המתואר בשומה, ההסכם התייחס במפורש לחצר בשטח של 250 מ"ר נטו, לתקופה שמיום 1.5.1999 ועד יום 30.4.2000 ולמטרת ניהול מסעדה (השומה המכרעת, סעיף 5.3).
8. אישור זכויות מיום 23.5.2000 מאת חברת נכסי ח.נ. אריאל בע"מ קבע כי נביל וסלים גראבלי זכאים להירשם כבעלי זכות שכירות מוגנת בנכס, ובהערה נרשם: "יחידה זו הינה חנות בשטח 32.45 מ"ר". בשומת העוררים נזכר גם הסכם שכירות מוגנת מיום 15.4.1997, שלא הוצג לשמאי המכריע, ולפיו שטח המושכר 65.6 מ"ר ושטח הגלריה 25.7 מ"ר (השומה המכרעת, סעיפים 5.4, 10.6.3).
9. הסכם להעברת זכות שכירות מוגנת מיום 12.6.2000 התייחס למושכר ברחוב נחום גולדמן 6. לפיו שילמו נביל וסלים גראבלי לדייר היוצא 174,000 דולר ולמינהל מקרקעי ישראל 475,000 ₪. אישור זכויות של חברת עמידר מיום 2.6.2005 ציין כי הם רשומים כדיירים מוגנים מיום 26.7.2000 ב"אולם וסככה בשטח של 163.35 מ"ר וחצר בשטח של 76 מ"ר סה"כ 239 מ"ר", וכן ביחידה מוגנת נוספת בשטח 10.5 מ"ר (השומה המכרעת, סעיפים 5.5-5.6).
10. בביקורו ביום 5.9.2024 מצא השמאי המכריע שתי מסעדות פעילות בבינוי חד-קומתי עם גלריה. לפי מפת המדידה שהציגו העוררים, "חצר גולדמן" פעלה במבנה ששטחו כ-307 מ"ר בקומת הקרקע ובגלריה של כ-32 מ"ר, ולצדו רחבת ישיבה מרוצפת דק ומקורה בפרגולת עץ; "פאראקולו" פעלה במבנה ששטחו כ-131 מ"ר בקומת הקרקע ובגלריה של כ-29 מ"ר, ולצדו מעבר מרוצף, מחסן עץ, פינת ישיבה וחצר מרוצפת אבן עם שער יציאה לטיילת (השומה המכרעת, סעיף 6).
11. נבהיר כבר עתה: תיאור זה מלמד על היקף השימוש בפועל. אין הוא מלמד, כשלעצמו, על היקפה של זכות הדיירות המוגנת. ההבחנה בין מה שהוחזק לבין מה שהוחזק מכוח זכות המזכה בפיצוי עומדת בלב המחלוקת בסוגיית השטחים, ואליה נשוב.
היתרי הבניה והרישוי
12. מהשומה המכרעת עולה כי מתיק הבניין אותרו, בין היתר, ההיתרים הבאים: היתר מס' 5-240563 מיום 24.8.2004, לשיפוץ, שיקום התקרה מעל קומת הקרקע והחלפת גג מעל היציע במבנה קיים למסעדה ברחוב נחום גולדמן 6, ובתשריטו מגרש בשטח 396 מ"ר, קומת קרקע בשטח 116.8 מ"ר ויציע בשטח 32 מ"ר, שמהם נגזרה יתרת חצר של 279.2 מ"ר; היתר מס' 08-0076 מיום 27.4.2008, לשיקום הקיר החיצוני בחזית לרחוב ולשיקום קירות, ובו נרשמה הערה מפורשת: "ההיתר אינו מקנה כל אישור למבנה הקיים או לשימושו ומתייחס למפורט בתוכן ההיתר בלבד"; היתר מס' 14-0304 מיום 6.11.2014 להריסת רוב המבנים, שהוארך בהיתר מס' 18-0231 מיום 20.3.2018; והיתר מס' 19-1213 מיום 9.11.2020 להריסת שישה מבנים חד-קומתיים, סככות וקירות פיתוח, ובו נרשם כי "ההיתר הינו להריסה בלבד ואינו מהווה כל אישור לבנייה הקיימת בתחום המגרש". בתשריט האחרון סומנה "פאראקולו" להריסה ו"חצר גולדמן" להריסה בשלב ב' (השומה המכרעת, סעיף 7.2).
13. פורט בפנינו כי למסעדות ניתנו רישיונות עסק לאורך השנים. עם זאת, הרישיון שצורף כנספח 9 לכתב הערר התייחס לעסק ולא סימן את גבולות המושכר המוגן. לאחר הדיון ביקשו העוררים להגיש רישיונות עסק נוספים ולהורות למשיבה להמציא את כלל רישיונות העסק שניתנו מאז שנת 2011. בהחלטתנו מיום 19.5.2026 נדחתה הבקשה. קבענו כי בשלב מתקדם זה, לאחר הדיון ולנוכח ההליכים הקודמים, אין לפתוח שלב של הגשת מסמכים חדשים או הליך הדומה ל"גילוי מסמכים"; והוספנו כי "ודאות משפטית ועקרון סופיות ההליך, הינו עקרון יסוד ולא ניתן להקל בו ראש". למעלה מן הצורך נדונה הבקשה גם לגופה, ונקבע כי סוגיית רישיון העסק נדונה בהרחבה בדיון. ביחס למסמכים שכבר צורפו לערר והוגשו מחדש בתצורה ברורה יותר לא מצאנו מניעה לקבלם (החלטה מיום 19.5.2026).
הליכי מסירת החזקה והתשלום
14. בשנת 2011 הגישה המשיבה תובענה למסירת חזקה לפי סעיף 8 לפקודה, בה"פ (מחוזי ת"א) 11613-09-11 עיריית תל אביב-יפו נ' אלגראבלי נביל (נבו) (להלן: "ההליך בבית המשפט המחוזי"). במסגרת ההליך חלקו העוררים גם על תוקף ההפקעה, בין היתר בטענה כי תכנית תא/5000 שינתה את ייעוד החלקה. גובה הפיצוי לא הוכרע באותו הליך (השומה המכרעת, סעיף 10.1; תשובת המשיבה, סעיף 2.2).
15. ביום 10.4.2019 ערך השמאי מישל אשור, מטעם המשיבה, שתי שומות שסכומן המצטבר 7,083,000 ₪ - 4,743,000 ₪ ל"חצר גולדמן" ו-2,340,000 ₪ ל"פאראקולו". העוררים השיבו בשומות נגדיות שערכה השמאית נחמה בוגין בשנת 2019, שלא הוצגו לשמאי המכריע. חילופי השומות לא הבשילו לכלל הסכמה, תשלום או הפקדה בפועל (תשובת המשיבה, סעיפים 2.1-2.3; השומה המכרעת, סעיף 8).
16. ביום 16.5.2022 ניתן פסק הדין בהליך בבית המשפט המחוזי (כב' השופט י' גייפמן), אשר הורה לעוררים למסור את החזקה בשטח המוחזק בתוך 18 חודשים. עוד נרשמה הודעת העירייה כי במועד הפינוי ישולם לעוררים סכום בסך 7,500,000 ₪ שאינו שנוי במחלוקת, ותישמר להם הזכות להגיש תביעה לפיצויי הפקעה.
17. על פסק הדין הוגש ערעור לבית המשפט העליון - ע"א 4717/22 אלגראבלי נ' עיריית תל אביב-יפו (1.1.2024), לפני כב' השופטים ע' גרוסקופף, י' כשר ור' רונן, נדחה הערעור לאחר שבא כוח המערערים קיבל את המלצת בית המשפט שלא לעמוד עליו, "תוך שמירת מכלול טענותיהם לעניין גובה פיצויי ההפקעה המגיעים להם להליך המתאים". בית המשפט הורה כי הצו הזמני יעמוד בתוקפו עד יום 1.5.2024.
18. בהחלטה מיום 21.8.2024 הוארך המועד לפנייה לשמאי מכריע ומונה השמאי המכריע אלי כהן. בדיון לפנינו אישר בא כוח המשיבה כי "הוגשה בקשה להארכת מועד להגשת הפנייה לשמאי מכריע, היא אושרה".
19. בשומת העוררים הוצג יום 24.7.2024 כמועד קבלת דמי הפינוי שאינם שנויים במחלוקת, ועל בסיס זה ערך השמאי המכריע את חלופת השווי ליולי 2024. עצם זיהויו של יום זה כמועד קבלת הסכום לא היה שנוי במחלוקת. בא כוח המשיבה מסר כי הפינוי התעכב עד נובמבר 2024 (פרוטוקול הדיון מיום 5.5.2026). מועדו המדויק של הפינוי בתוך אותו חודש לא הוברר מן החומר שלפנינו.
השומה המכרעת 
20. באשר למועד הקובע קבע השמאי המכריע כי הוא יום 10.4.2019. הוא קבע כי המועד הסטטוטורי, יום 12.10.1989, אינו רלוונטי משום שהעוררים רכשו את זכויותיהם לאחריו, וציין כי לכאורה היה מקום לבחור ביום 16.5.2022, מועד פסק הדין המחוזי למסירת החזקה. אף על פי כן בחר ביום 10.4.2019, בנימוק זה:
"אלא שהעירייה גילתה את דעתה עוד קודם לכן, ובחנה את גובה דמי הפיצויים הראויים לשיטתה. משקבעה העירייה באמצעות שומה מטעמה, מהו הסכום שאינו שנוי במחלוקת הרי שלמעשה זהו המועד הראשון הקרוב ביותר בו יש לבחון את גובה הפיצוי למבקשים" (השומה המכרעת, סעיף 10.1).
21. עוד קבע השמאי המכריע כי "השיהוי בפועל אינו גורע מזכויות המבקשים שכן, לסכום הפיצויים יתווספו תשלומי ריבית והצמדה כחוק". למועד 10.4.2019 העמיד את דמי הפינוי על 8,731,000 ₪ - 4,541,000 ₪ ל"חצר גולדמן" ו-4,190,000 ₪ ל"פאראקולו" (השומה המכרעת, סעיפים 10.1, 11).
22. יחד עם זאת, ונוכח המחלוקת, ערך השמאי המכריע, בנספח לשומה, תחשיב מלא גם למועד יולי 2024. ודוק – אין מדובר במידוד של תוצאת 2019. לשנת 2019 נקבע שווי עצמאי של 25,000 ₪ למ"ר בנוי אקוויוולנטי על יסוד שבע עסקאות השוואה מאותה תקופה; לשנת 2024 נקבע שווי עצמאי של 30,000 ₪ למ"ר על יסוד שש עסקאות השוואה מהשנים 2021-2023, טבלת נתוני היצע לדמי שכירות ובחינת שיעור היוון. לחלופת 2024 נקבעו דמי פינוי בסך 10,480,000 ₪ – 5,450,000 ₪ ל"חצר גולדמן" ו-5,030,000 ₪ ל"פאראקולו" (השומה המכרעת, סעיפים 10.8.1-10.8.2, עמ' 36-38; הנספח לשומה, עמ' 40-41).






23. כך:

24. באשר להוצאות המעבר ולמוניטין דחה השמאי המכריע את הדרישה לתוספת של 3,800,000 ₪, שהתבססה על חוות דעת כלכלית של הכלכלן מר ישראל קורץ מחודש אוקטובר 2024 (השומה המכרעת, סעיפים 10.5.1-10.5.3).
ההליך לפנינו
25. הדיון בערר התקיים לפנינו ביום 5.5.2026. הצדדים טענו בהרחבה בשלוש הסוגיות. עניין אחד שעלה בדיון טעון ציון. העוררים העלו בדיון טענה שלא נכללה בכתב הערר, ולפיה חלופת 2024 שבשומה אינה אלא מידוד וריבית של ערכי 2019. חבר הוועדה, שמאי המקרקעין מר אור לוי, העמיד את הדברים על דיוקם:
שמאי מקרקעין אור לוי:
"לפי מה שאני רואה בשומה, נקבע ערך עצמאי לכל מועד ומועד כאשר למועד המוקדם היותר נקבע שווי למ"ר בנוי אקוויוולנטי 25 אש"ח ולמועד המאוחר 30 אש"ח, והנתונים האלה נקבעו לכל מועד ומועד על סמך הנתונים הרלוונטיים לאותו מועד. כך אני מבין את השומה. לא מדובר במידוד, עד כמה שאני מדבר." 
26. לאחר שנתבקשו העוררים להבהיר אם הם עומדים על הטענה ולאחר התייעצות עם השמאי מטעמם, הודיע בא כוחם: "אומר השמאי זוהר שלפמן שאחזור בי מהטענה. אני חוזר בי מהטענה".
27. בתום הדיון ניתנה לצדדים שהות להידברות המבוססת על הצעת ועדת הערר. בהודעה משותפת הודיעו הצדדים כי לא הגיעו להסכמה. מכאן להכרעה.
דיון והכרעה
גדר ההליך והיקף ההתערבות
28. הערר הוגש לפי סעיף 9א(ה) לפקודה, הקובע כי "על החלטת השמאי המכריע לפי סעיף קטן (א) ניתן לערור לוועדת הערר לפיצויים ולהיטל השבחה". תחולתו בענייננו נובעת מסעיף 190(א)(7) לחוק התכנון והבניה, התשכ"ה-1965 (להלן: "חוק התכנון והבניה"), שלפיו: "סעיף 9א לפקודה האמורה יחול, ואולם לא ייושב סכסוך בעניין סכום הפיצויים בהפקעות לפי חוק זה, אלא על ידי שמאי מכריע."
29. סעיף 9א(ו)(1) לפקודה מחיל, בשינויים המחויבים, את הוראות סעיף 14 לתוספת השלישית לחוק התכנון והבניה ואת התקנות שלפיו על סמכויות הגופים המכריעים, על סדרי הדין לפניהם ועל שכר השמאי המכריע, כך: "הוראות סעיף 14 לתוספת השלישית לחוק התכנון והבניה והתקנות שלפיו יחולו, בשינויים המחויבים, על סמכויות יושב ראש מועצת שמאי המקרקעין, השמאי המכריע וועדת הערר לפיצויים ולהיטל השבחה, על סדרי הדין לפניהם ועל שכרו של השמאי המכריע, לפי סעיף זה";  ההוראה מסדירה אפוא את המסגרת המוסדית והדיונית. אין היא מחילה, במישרין ובאופן גורף, כל כלל מהותי שנפסק בענייני היטל השבחה. עם זאת, אמת המידה המצמצמת להתערבות בקביעה שמאית מקצועית יפה גם כאן, נוכח מעמדו של השמאי המכריע ומומחיותו.
30. כך נקבע בבר"ם 3644/13 משרד התחבורה ואח' נ' גלר דוד ואארורה ואח' (23.4.2014) (להלן: "עניין גלר"):
"ועדת הערר תיטה לאמץ את חוות דעתו של השמאי וככלל התערבותה תוגבל למקרים שבהם נפלה בה טעות מהותית או דופי חמור. [...] כך, למשל, ועדת הערר תיטה לאמץ את שיקול דעתו של השמאי אם מסקנותיו הושתתו על שיטה שמאית מקובלת ועל מסד עובדתי הולם, וזאת אף אם קיימות גישות מקצועיות שונות בשאלה שבמחלוקת"
31. וכן נקבע בבר"ם 6744/14 ג'י ישראל מרכזים מסחריים בע"מ נ' הוועדה המקומית לתכנון ולבניה ראשון לציון (נבו, 5.3.2015):
"...בשים לב למעמד שניתן לשומה המכרעת, ובכלל זה לנטייה לאמץ את קביעותיו השמאיות של השמאי המכריע ובלבד שהן מושתתות על שיטה שמאית מקובלת ועל מסד עובדתי הולם".
32. מכאן ההבחנה המנחה אותנו. עצם השאלה אם עריכת שומה חד-צדדית מטעם הרשות יוצרת מועד הערכה מחייב היא שאלה משפטית, וכך גם פרשנות הדין שעליו נשען השמאי. לעומת זאת, קביעת שווי למ"ר, בחירת עסקאות השוואה ומקדמי שווי הן קביעות שמאיות מובהקות. בהן תתערב ועדת הערר רק אם הונחה טעות מהותית, תשתית עובדתית בלתי הולמת, הנחה בלתי סבירה או הנמקה חסרה (עניין גלר).
33. סעיף 9א(א)(3) לפקודה מבהיר כי מסלול השמאי המכריע חל כאשר הסכסוך הוא בעניין סכום הפיצויים בלבד, כך: "הוראות סעיף זה יחולו רק על סכסוך בעניין סכום הפיצויים כאמור בסעיף 9 ואילו סכסוך באחד העניינים המנויים בסעיף האמור שאינו סכום הפיצויים, ייושב על ידי בית המשפט ויחולו לגביו הוראות סעיף 9"; סכסוך באחד העניינים האחרים המנויים בסעיף 9, ובהם עצם קיומה של זכות או טובת הנאה במקרקעין, ייושב בידי בית המשפט. לפיכך נבחן אם השמאי המכריע העריך נכונה את הזכויות שהוכחו לפניו. לא נקבע במסגרת זו, לראשונה, זכות עצמאית של רישיון במקרקעין או זכות אחרת שבסמכותו של בית המשפט לדון בה.


המועד הקובע – המסגרת הנורמטיבית

טענות הצדדים
34. העוררים טוענים כי יום 10.4.2019 הוא מועד שרירותי שנגזר משומות חד-צדדיות של המשיבה. באותו מועד לא ניתן פסק דין למסירת חזקה, לא הועמד לרשותם סכום סופי, לא בוצעו תשלום או הפקדה ולא נמסרה הצעה אופרטיבית. לשיטתם, רק לאחר דחיית הערעור והעברת הכסף לנאמנות ביולי 2024 נעשה הפינוי ממשי וניתן היה לממן חלופה לשני העסקים.
35. מאידך, המשיבה מבקשת להותיר את השומה המכרעת על כנה. בעניין המועד היא טוענת כי שומותיה הועברו לעוררים בשנת 2019 וכי הצהירה בהליך מסירת החזקה על נכונות לשלם את הסכום שאינו שנוי במחלוקת כנגד פינוי. לטענתה, העוררים הם שעיכבו את מסירת החזקה, לא הגישו במועד תביעה לפיצויים ופנו באיחור לשמאי המכריע.

דיון והכרעה
36. סעיף 12(ב) לפקודה קובע כך: "בהתחשב עם המותנה לקמן יקובל כשויה של הקרקע, אותו הסכום שהיה מתקבל ממכירת הקרקע אילו נמכרה בשוק ע"י המוכר מרצונו הטוב: בתנאי שבבוא בית-המשפט להעריך פיצויים אלה, יעריכם לפי השוי שימצאנו כשויה של הקרקע, הזכות או טובת ההנאה על אותו בסיס, בזמן ששר האוצר פרסם ברשומות את ההודעה על כוונתו לרכוש אותה, ובלי להביא בחשבון כל השבחה או עבודות שנעשו או שנבנו או שתעשינה או שתבנינה על אותה קרקע"; סעיף 190(א)(4) לחוק התכנון והבניה קובע כך: "לענין סעיף 12 לפקודה האמורה יבוא במקום מועד הפרסום של ההודעה על הכוונה לרכוש את המקרקעין - היום הששים לאחר המועד האמור". בענייננו חל המועד הסטטוטורי ביום 12.10.1989. 
37. בענייננו, השמאי המכריע קבע כי מועד זה אינו רלוונטי להערכת זכויות העוררים, שנרכשו לאחריו, ובחן שתי חלופות מאוחרות: יום 10.4.2019 ויום 24.7.2024. 
38. אף אחד מן הצדדים לא ביקש להחיל את המועד הסטטוטורי, והוועדה המקומית לא עררה על עצם הסטייה ממנו אלא ביקשה להותיר את יום 10.4.2019 על כנו. אין בעמדות הצדדים, כשלעצמן, לשנות כלל הערכה מחייב; ואולם המחלוקת שהובאה להכרעתנו היא בין שני המועדים האמורים, ולכך תחומה הכרעתנו.
39. בע"א 481/74 עזרא בסה נ' הוועדה המקומית לתכנון ולבניה תל אביב-יפו (נבו) (להלן: "עניין בסה"), שעניינו דירת מגורים של דייר מוגן, עמד כב' השופט עציוני על הזיקה בין שיעור הפיצוי, מועד תשלומו והיכולת להשיג חלופה:
"אם נחזור ללשון סעיף 194, הרי שמפשוטם של דברים למד אני שהפיצויים להם זוכה המפונה צריכים להיות בשיעור כזה שבזמן התשלום בעת הפינוי יאפשרו לו לרכוש לעצמו דיור חלוף... לא נראה לי שבעוד שהעיריה מחזיקה בדירה שערכה עולה מיום ליום, הרי שהיא תפצה דייר מפונה 'כדי השגת שיכון חלוף סביר', לפי מחירים של ראשית שנת 1973, שהרי ברור שאין בפיצויים אלה כדי לאפשר למערער השגת שיכון חלוף סביר, זכות שהוא זכאי לה על-פי החוק".
40. כב' השופט י' כהן, שלהערתו הצטרף כב' השופט ברנזון, הבהיר כי אין מדובר בכלל אוטומטי המצמיד את ההערכה למועד הפינוי, אלא במבחן תלוי נסיבות:
"נראה לי שמכיון שהמחוקק לא אמר את דברו במפורש בבעיה זו, על בית-המשפט להחליט לפי כל נסיבות הענין לפי איזה מועד יקבע גובה הפיצויים. אם הרשות המפקיעה הציעה לזכאי לפיצויים תשלום סכום, שהיה מספיק בעת ההצעה לרכישת שיכון חלוף סביר, הרי היא יצאה ידי חובתה ואין להטיל עליה תשלום נוסף עקב סירובו הבלתי-מוצדק של הזכאי לפיצויים לקבל את ההצעה. לעומת זאת אם הצעת הרשות המפקיעה נמוכה במידה ממשית מהסכום שהיה מספיק בזמן ההצעה לרכישת שיכון חלוף, זכאי בעל הזכות לכך, שהפיצויים ייקבעו לפי המצב בעת בירור הבקשה" 
41. עניין בסה עסק בדירת מגורים ובהוראה המיוחדת שבסעיף 194 לחוק התכנון והבניה. אין להעתיק את תוצאתו כמות שהיא לפינוי בית עסק. חשיבותו לענייננו היא באמת המידה התכליתית שנקבעה בו ושעליה נשענו גם הצדדים והשמאי המכריע: יש לבחון אם הועמד לרשות הזכאי סכום ממשי וסביר בזמן הרלוונטי ואם דחייתו הייתה בלתי מוצדקת; אין די בעצם קיומה של שומה פנימית.
42. בע"א 740/75 דוידוביץ נ' אתרים בחוף תל-אביב, חברה לפיתוח אתרי תיירות בתל-אביב-יפו בע"מ (נבו) (להלן: "עניין דוידוביץ"), שעסק בפינוי כפוי של בתי עסק בדיירות מוגנת, הובחן בין הפיצוי בעד הזכות במקרקעין לבין נזקי ההעברה הכפויה של העסק. אשר להוצאות ההעברה נקבע:
" (ב) מועד חישוב הפיצויים
[bookmark: _321eximckw07]  לענין זה קיימת הלכה פסוקה בבית-משפט זה שלפי ההוראה החקוקה שבסעיף 12 (ב) לפקודה אנו נאלצים להעריך את הפיצויים כביום פרסום ההודעה על הכוונה לרכוש את הקרקע או הזכות בה. על הסוגיה הכאובה הזאת הרחבנו את הדיבור ב-ע"א 57/73, [1]. שם סקרתי גם פסיקה קודמת כגון ע"א 226/62, [2], בע' 2358, ואין טעם לחזור על הדברים. הסברנו שם שבמקרה רגיל, כאשר הודעת הרכישה ניתנה במועדה, לא נוכל לסטות ממועד זה, ואף לא נוכל להעניק לבעל המקרקעין פיצוי נוסף בשל ירידת ערך הכסף שחלה עד למתן פסק-הדין המעריך את הפיצויים. [...] 
 נוכח ההלכה הפסוקה קיצר מר צימרמן את חזית הטיעון שלו והסתפק בטענה חלופית שיש לקבוע את יום מתן פסק-הדין כמועד להערכת אותו חלק של פיצוי המתייחס לנזקים אשר הרכישה גורמת לעסק של הדייר, להבדיל מן הנזק הנגרם לו עקב שלילת החזקה במקרקעין ממנו. גם השופט בן-דרור וגם השופט לובנברג פסקו פיצויים מסוג זה, ויש יסוד לפסיקתם בעקרון הגלום בסעיף 3 של הפקודה הקובע את זכותו של בעל המקרקעין או בעל החזקה בהם, לקבל פיצוי על הנזק הנגרם להם עקב הרכישה. כמו שאמר השופט זוסמן (כתארו דאז) ב-ע"א 272/59, 280/59 [5], בע' 2121, בדברים שהביא השופט בן-דרוד בפסקי-הדין שלו, על הטענה שהחוק בא להגן על בית-העסק, ולא על העסק: "....ההגנה הפרושה על בית-עסק, היינו על חצרים, מסייעת תמיד, בעקיפין, לעסקו של הדייר, ולכך היא מיועדת. שוכר חנות, שבה מתנהל עסק של מכולת, מוגן כדי שיוכל להפיק רווח מעסק הסחר במכולת."
  אכן, נזק מסוג זה אינו נזכר בכללים להערכת הפיצויים שבסעיף 12 של הפקודה, אבל אין זה מונע מתן פיצוי ראוי על נזק הנובע במישרין מן ההפקעה (ע"א 299/60, [6], בע' 2112). מכאן שחובת הפיצוי חלה גם על כל ההוצאות הממשיות הכרוכות בהעברת העסק ממקומו ופתיחתו במקום אחר, כולל הוצאות של פירוק הציוד המצוי בו, הובלת תכולתו של בית-העסק למקום החדש והכשרת המקום החדש ליעודו, כגון התקנת חשמל ומים. אולם מובן מאליו, שאם ברצון הדייר לשפר בהזדמנות זו את טיב העסק, להעביר אותו לסביבה יותר יקרה או לצייד אותו בציוד נוסף - הוצאות אלה אינן מוטלות על מי שגרם להפקעת העסק ממקומו. לעומת זאת נראה לי, שאם היו לעסק מוניטין הקשורים במיקומו דוקא, למשל חוג לקוחות מסביבתו הקרובה, שבעל העסק יפסיד עקב העברתו למקום אחר, מבלי שירכוש שם חוג לקוחות דומה חדש - כי אז מגיע לו פיצוי גם על נזק נוסף כזה, אבל אין זה נזק מסוג ההוצאות הממשיות הכרוכות בהעברה.
  אחרי שהגדרנו את מהות הנזק העלול להיגרם לבית-עסק עקב העברתו לקום אחר, נשוב לבעיית המועד של חישוב הפיצוי הנוסף המגיע עבור נזק מסוג זה. כאמור, ראש נזק זה אינו מוזכר בכללים להערכת הנזק שבסעיף 12 על הסעיפים-הקטנים שבו. סעיף 12(ד) הדן בתכלית מיוחדת שלה שימשו המקרקעים ושאין לה דרישה כללית בשוק, אינו חל כפי הנראה על-פי לשונו על בתי-עסק בעלי אופי מסחרי רגיל. מכל מקום, אין הפיצוי הנוסף הזה נכנס בגדר סעיף 12(ב), ועל-כן אין אנו כבולים בנדון זה למועד הנזכר שם, ולפחות לגבי ראש נזק זה נוכל למנוע את העוול שקביעת המועד שבסעיף 12 (ב) כופה עלינו.
[...] ישנו הבדל של ממש בין הפיצוי בעד המקרקעין והנזק עקב גורם ההפרעה לעסק: בעוד שחזקה על בעל המקרקעין שהוא יבטיח לעצמו מקום עסק אחר סמוך לזמן פרסום ההודעה לפי סעיף 7 של הפקודה, עליו לעמוד בהוצאות ההעברה והקמת העסק מחדש במקום אחר רק אחרי פינוי המקום הקודם, ועל-פי רוב מועד הפינוי לא יחול, בהעדר הסכם, לפני מועד מתן פסק-הדין ותשלום הפיצוי שקובע בית-המשפט.
[...] מסקנתי היא, שאין מניעה לחישוב הפיצוי הנוסף של ההעברה הכפויה של העסק למקום אחר, הערכה ריאלית ככל האפשר, כלומר לפי מועד מתן פסק-הדין בבית-המשפט המחוזי.....
 לפי מה שהוסבר לעיל בחלק הכללי של פסק-דין זה, תחת הכותרת "מועד חישוב הפיצויים", יש לאחר את המועד להערכת הסכומים שנפסקו עבור הוצאות ההעברה והתקנת העסק במקומו החדש והוצאות נלוות, כנזכר בסעיפים 18 עד 22 ועד בכלל של פסק-הדין, ואת אלה בלבד." 
43. הניתוח בעניין דוידוביץ הוא דו-שלבי. נקודת המוצא הנורמטיבית היא כי ככל שראש הנזק בא בגדר סעיף 12(ב), המועד הסטטוטורי כובל.
44. ואולם, כאשר ראש הנזק אינו בא בגדרו של המועד הקבוע בסעיף 12(ב) (ובעניינו סעיף 190(א)(4) לחוק התכנון והבניה כמצוטט לעיל), נפתח פתח לקביעת מועד מאוחר, בהתאם למועד שבו נדרש הנפקע לשאת בהוצאה בפועל. ואכן, בעניין דוידוביץ הוחל המועד המאוחר, במישור האופרטיבי, ביחס להוצאות ההעברה, התקנת העסק במקום החדש והוצאות נלוות. אין להסיק מעניין דוידוביץ, לבדו, כי מלוא שוויה של זכות הדיירות המוגנת יוערך במועד המאוחר.
45. ההתאמה המתחייבת מעניין דוידוביץ היא מהותית ולא מילולית. מועד פסק הדין שימש שם קירוב מעשי למועד הפינוי ולמועד שבו נדרש בעל העסק לשאת בהוצאות ההעברה; הוא לא נבחר כערך עצמאי או כמועד המאוחר ביותר האפשרי. בנסיבות שלפנינו, שבהן המועד הסטטוטורי קדם לרכישת זכויות העוררים ואינו ניתן ליישום כפשוטו, יש לאתר את האירוע שבשלו נבחר המועד המאוחר.
46. אשר לסירוב להצעת הרשות, נקבע בעניין דוידוביץ כך:
"אפשר לשלול את הריבית מבעל הזכות לתקופה שבה גרם הלה באופן בלתי-סביר להשהיית ההליכים בבית-המשפט בענין הצו למסירת החזקה או לקביעת הפיצויים. אבל אין לראות התנהגות בלתי-סבירה בכך שבעל הזכות לא היה מוכן לקבל סכום של פיצויים אשר הוצע לו לסילוק תביעותיו, אם לבסוף מתברר שהסכום אשר הוצע היה פחות מן הסכום שקבע בית-המשפט, ובדרך-כלל יש לזכור שהיזמה היא בידי הרשות הרוכשת והיא יכולה להניע את בית-המשפט לדון ולהחליט, ובאין אובסטרוקציה ממש מצד בעל הזכות הנרכשת, אין לזקוף עיכובים בגמר הדיונים לחובתו. בתיקים נשוא הערעורים הללו לא מצאתי בכל מה שנטען לענין זה לפנינו עילה לשלילת הריבית המגיעה או מקצתה. אדרבא, הרושם הוא שלא רק הדיירים לא מיהרו לפנות, אלא הרשות הרוכשת עצמה לא לחצה למען פינוי מוקדם, כנראה מחוסר כספים לתשלום מלוא הפיצויים המגיעים. כדי למנוע מצב כזה ולהמריץ את הרשויות הרוכשות, ובמיוחד יזמים פרטיים שחשבונם מסחרי גרידא, שלא לפתוח בהליכי רכישה אלא אם נמצא בידן תקציב הולם לתשלום הפיצויים, מן הראוי שבדרך כלל, באין טעמים דוחקים למסירה מידית של החזקה לפני קביעת הפיצויים (בתוספת הפיצוי לפי סעיף 13), תותנה מסירת החזקה בתשלום הפיצויים כפי שבית-המשפט קבעם, ושעד לסילוק הפיצויים או הפקדתם בבית-המשפט יימשך החיוב בריבית. בידי הרשות הרוכשת להקטין את נטל הריבית, אם ובמידה שהיא משלמת או מפקידה או מציעה את סכום הפיצויים המגיע לדעתה, בלי להתנות את קבלת התשלום בוויתור הצד שכנגד על סכומים נוספים השנויים במחלוקת. ועוד יש לקבוע שעל הפיצוי הנוסף, הניתן למועד מתן פסק-הדין, עבור העברת העסק למקום אחר, מגיעה הריבית רק מיום מתן פסק-הדין, כי הרי אמרנו שההצדקה לקביעת המועד הזה היא בכך, שכסף זה דרוש לבעל הזכות הנרכשת רק בעת הפינוי בפועל " 
47. מן המקובץ עולה מבחן משולב, המותאם לגדר המחלוקת שלפנינו: תחילה יש לבחון את המועד הקבוע בדין ואת סיווגו של ראש הנזק; לאחר מכן את המועד שבו מתגבש הצורך הכספי בפועל; אם הועמד לרשות הזכאי סכום ממשי ובר-מימוש; אם היה בו כדי לממן חלופה סבירה; את מועד הפינוי; ואת תרומתו של כל צד להתמשכות ההליכים. יש להימנע הן מחסר פיצוי והן מכפל הנאה בתקופת ההחזקה. אמירה כללית שהרשות "גילתה את דעתה" בשומה מטעמה אינה ממלאת מבחן זה.
המועד הקובע – מן הכלל אל הפרט
48. הנימוק שביסוד הבחירה ביום 10.4.2019 אינו עומד במבחן האמור. יום זה אינו מועד שנקבע בדין. השמאי המכריע ציין כי לכאורה היה מקום לבחור ביום 16.5.2022, מועד פסק הדין המחוזי, אך הקדים את המועד ליום 10.4.2019 משום שבאותו יום ערכה המשיבה את שומותיה וגילתה באמצעותן את דעתה בדבר גובה הפיצוי. שומות אלה הן נתון ראייתי רלוונטי, אך עצם עריכתן אינה אמת מידה נורמטיבית לבחירת מועד ההערכה. בהתאם למבחן שנקבע בעניין בסה, המיושם בענייננו בדרך של היקש ובהתאמות הנדרשות, השאלה היא אם הוצע לעוררים סכום ממשי שהיה בו, בעת ההצעה, כדי לאפשר העמדת חלופה סבירה.
49. גם בהנחה הנוחה לוועדה המקומית, שלפיה הסכום שנקבע בשומותיה בשנת 2019 הוצע לעוררים לתשלום כנגד מסירת החזקה, אין בכך כדי להצדיק את בחירת מועד השומות כמועד הקובע.
50. ראשית, לא בוצעו בשנת 2019 תשלום או הפקדה, ולא הוצגה אסמכתה המלמדת כי הסכום עמד בפועל לרשות העוררים. שנית, לא הוכח כי סכום שומות המשיבה הספיק להעמדת חלופה סבירה. ההודעה שנרשמה בפסק הדין המחוזי ניתנה רק בשנת 2022, ואף היא נקבה בסכום אחר - 7,500,000 ₪.
51. באותה עת היה הליך מסירת החזקה תלוי ועומד. פסק הדין ניתן ביום 16.5.2022, והערעור נדחה ביום 1.1.2024 תוך שמירת טענות העוררים לעניין הפיצויים. אין בכך להצדיק כל עמדה שנקטו העוררים באותם הליכים, אך יש בכך כדי להבחין בין שלב שבו עצם מסירת החזקה הייתה שנויה במחלוקת לבין השלב שבו הפינוי נעשה סופי ומעשי.
52. גם טענת הוועדה המקומית כי העוררים השתהו אינה מצדיקה, כשלעצמה, את מועד 2019. כדי להחיל את צדו האחר של המבחן בעניין בסה היה על המשיבה להראות כי הציעה בשנת 2019 סכום ממשי שהיה בו כדי לממן חלופה סבירה, וכי העוררים דחו אותו בלא הצדקה. תשתית כזו לא הונחה. כפי שנקבע בעניין דוידוביץ, עצם הסירוב להצעה שהתבררה כנמוכה מן הסכום שנפסק אינו, כשלעצמו, התנהגות בלתי סבירה.
53. השמאי המכריע העמיד את דמי הפינוי ליום 10.4.2019 על 8,731,000 ₪. סכום שומות המשיבה, 7,083,000 ₪, היה נמוך ממנו ב-1,648,000 ₪, שהם כ-18.9% מדמי הפינוי שנקבעו לאותו מועד. הפער אינו מכריע לבדו, אך הוא משמעותי ומחזק את המסקנה שלא הוכח כי הסכום שהוצע - ככל שהוצע - היה מספיק להעמדת חלופה סבירה. במונחי המבחן שנקבע בעניין בסה, מדובר בהצעה שהייתה "נמוכה במידה ממשית" (השומה המכרעת, עמ' 39).
54. בענייננו, יום 24.7.2024 הוא מועד עובדתי חיצוני וקבוע, אשר זוהה בשומה המכרעת כמועד קבלת דמי הפינוי שאינם שנויים במחלוקת (השומה המכרעת, סעיף 10.1, עמ' 15). אשר לפינוי, בא כוח המשיבה מסר בדיון כי העברת הסכום נעשתה "כמה חודשים לפני הפינוי." עוד מסר כי הפינוי התעכב עד נובמבר 2024 (פרוטוקול הדיון מיום 5.5.2026). מכאן שיום 24.7.2024 קדם לפינוי בפועל, אף שלא הוברר מן החומר שלפנינו מועדו המדויק של הפינוי בתוך אותו חודש. ואולם, משנערכה בשומה המכרעת חלופת שווי עצמאית ומלאה ליום 24.7.2024, אין בפער של חודשים ספורים בינו לבין מועד הפינוי כדי להצדיק את השבת העניין לשמאי המכריע לשם עריכת שומה למועד נוסף, שאף לא התבקש בערר.
55. גם יום 16.5.2022, מועד פסק הדין המחוזי, אינו נותן מענה לקושי. אמנם בפסק הדין נרשמה הודעת המשיבה בדבר תשלום סכום של 7,500,000 ₪ במועד הפינוי, אולם לא נערכה שומה עצמאית למועד זה ולא הוכח כי הסכום האמור הספיק להעמדת חלופה סבירה. לפיכך, אין במועד פסק הדין עוגן עדיף לבחירת מועד ההערכה ומועד זה אינו עומד בגדרים הקבועים בהלכת בסה.
56. קביעת יום 24.7.2024 מאזנת אפוא בין הצדדים: היא אינה מזכה את העוררים בעליית הערך עד למועד הפינוי בפועל, ומנגד אינה מקבעת את השווי ליום 10.4.2019, שבו, אף בהנחה שהוצע סכום כנגד מסירת החזקה, לא הוכח כי היה בו כדי להעמיד חלופה סבירה. לפיכך, מבין המועדים שנבחנו בשומה המכרעת, יום 24.7.2024 הוא המועד המתאים להערכת דמי הפינוי.
57. למען הסר ספק, אין מקום לפתוח מחדש את ערכי 2024. הטענה שלפיה חלופת 2024 אינה אלא מידוד וריבית של ערכי 2019 נזנחה בדיון, לאחר שבא כוח העוררים הודיע כי הוא חוזר בו ממנה. טענה חלופית שלפיה נתוני 2024 עצמם שגויים לא נכללה בכתב הערר ולא נתמכה בניתוח שמאי סדור. בקביעת השווי למ"ר, בעסקאות ההשוואה ובמקדמים לא הוכחו טעות מהותית, מסד עובדתי בלתי הולם או דופי חמור המצדיקים התערבות.
58. אשר על כן, אנו קובעים כי המועד הקובע לשומה הוא יום 24.7.2024. הואיל שהתחשיב שערך השמאי המכריע למועד זה הוא תחשיב עצמאי ומלא, אין צורך להשיב אליו את השומה.
היקף השטחים המזכים בפיצוי
טענות הצדדים
59. בעניין השטחים טוענים העוררים כי יש להביא בחשבון את מלוא השטחים שהחזיקו וששימשו את המסעדות במשך שנים. הם נסמכים, בין היתר, על היתרי שיפוץ, רישיונות עסק, היעדר הליכי אכיפה, מפת המדידה ותצהיר מר אלי אגמון בהליך מסירת החזקה, שבו תוארה החזקה בשטח העולה על 900 מ"ר. הם מבקשים להעמיד את השטח האקוויוולנטי ב"פאראקולו" על 222 מ"ר וב"חצר גולדמן" על 496 מ"ר (השומה המכרעת, סעיף 8.2).
60. לשיטתם, סעיף 2 לחוק הגנת הדייר ועניין מטלון מלמדים כי שכירות של בית עסק כוללת גם חצר ושטחי לוואי הדרושים לשימוש הרגיל והנוח בו. עוד הם טוענים כי השימוש היה גלוי וממושך, כי המבנים ותיקים וכי רשות הפיתוח והעירייה ידעו עליו והשלימו עמו.
61. מאידך, טוענת המשיבה כי השמאי המכריע הכיר, מטעמי זהירות, בשטחים רחבים מאלה העולים מאישורי הזכויות. במיוחד היא מפנה להסכם השכירות הבלתי מוגנת מיום 27.7.1999 ביחס לחצר בשטח 250 מ"ר, וטוענת כי מפת המדידה ותצהיר אגמון מתארים החזקה פיזית ולא זכויות מוגנות.

דיון והכרעה
62. פיצויי הפקעה משתלמים בגין זכות או טובת הנאה במקרקעין; הם אינם משתלמים בגין עצם ההחזקה הפיזית בשטח. ראו סעיף 9 לפקודה; ע"א 9396/07 כסלו נ' חברת רכבת ישראל בע"מ (נבו, 4.11.2010).
63. כך, סעיף 190(א)(3) לחוק התכנון והבניה קובע כי לא תחול חובת פיצוי בגין מבנה או דבר אחר המחובר לקרקע שהוקמו תוך הפרת החוק, ומסמיך את הוועדה המקומית לשלם פיצוי במקרים של תום לב ונסיבות מיוחדות, בזו הלשון: "לא תחול חובת תשלום פיצויים על הפקעת כל מבנה, גידול, עץ או דבר אחר המחובר לקרקע אם הוקמו, ניטעו או חוברו תוך הפרת חוק זה; אך רשאית הועדה המקומית לשלם פיצויים לתובע אם ראתה כי הוא פעל בתום לב וכי קיימות נסיבות מיוחדות המצדיקות תשלום פיצויים".
64. על דרך ההשוואה, בעניין ברעלי, שעסק בפיצויים לפי סעיף 197 לחוק התכנון והבניה, נקבע כי אין לפרש את הדין באופן המתגמל בנייה או שימוש שנעשו בניגוד לחוק. עיקרון זה יושם בדיני ההפקעה בעניין בדיחי, בעניין פינקלשטיין ובעניין כסלו: ככלל, אין להביא בחשבון שימוש בלתי חוקי בקביעת הפיצוי, משום שהפיצוי נועד להשיב את מצב הזכאי לקדמותו ולא להעמידו במצב טוב יותר ממצבו החוקי (ע"א 1188/92 הוועדה המקומית לתכנון ולבנייה ירושלים נ' ברעלי (נבו); רע"א 1054/03 הוועדה המקומית לתכנון ובנייה ירושלים נ' בדיחי (נבו, 8.6.2003); ע"א 3015/06 מדינת ישראל נ' פינקלשטיין (נבו, 9.12.2008); עניין כסלו, פסקאות 27-32).
65. לצד שאלת חוקיות השימוש, יש לבחון שאלה נפרדת: האם השטחים הנוספים נכללו בזכות הדיירות המוגנת. בהקשר זה מסתמכים העוררים על ע"א 398/63 לאה ליבוביץ ומשה מטלון ובניו בע"מ נ' משה כץ (נבו) (להלן: "עניין מטלון"). 
66. סעיף 2 לחוק הגנת הדייר [נוסח משולב], התשל"ב-1972 קובע כי החוק חל על שכירות של בניין או חלק ממנו "ושל חצר או גינה המשמשות את מטרת השכירות". על יסוד הוראה זו נקבע בעניין מטלון כי כברירת מחדל פרשנית, השכירות כוללת גם את הנלווה למושכר והדרוש לשימוש הרגיל והנוח בו. ואולם, בעל הבית רשאי להתנות במפורש על ברירת מחדל זו. כך נקבע בעניין מטלון:
"כדי לשמור לעצמו זכות כזאת עליו להתנות על כך במפורש בחוזה השכירות או להראות כי מתוך הוראות החוזה בכללותו ומתוך כל הנסיבות האחרות מתגלה כוונת הצדדים להשאיר בידי המשכיר זכות מסויימת מהזכויות הנ"ל בנכס או במה שהולך יחד אתו" 
67. הנה כי כן, אין בעניין מטלון כדי להוכיח, כשלעצמו, כי החצר נכללה בזכות הדיירות המוגנת. 
68. בתשובתה הפנתה המשיבה להסכם שכירות בלתי מוגנת וטענה כי הוא מלמד שהחצר הוחרגה מן המושכר המוגן (תשובת המשיבה, סעיף 3.2). ואכן, בשומה המכרעת תואר הסכם נפרד מיום 27.7.1999, שכותרתו "הסכם שכירות בלתי מוגנת", אשר התייחס לחצר בשטח של 250 מ"ר, לתקופה שמיום 1.5.1999 עד יום 30.4.2000 ולמטרת ניהול עסק בתחום המסעדנות (השומה המכרעת, סעיף 5.3). תיאור זה מלמד כי השימוש בחצר הוסדר במערכת חוזית נפרדת, שהוגדרה במפורש כשכירות בלתי מוגנת. לפיכך, אין להסיק מעצם היותה של החצר משמשת את המסעדה כי היא נכללה מאליה בזכות הדיירות המוגנת מכוח ברירת המחדל שנקבעה בעניין מטלון.
69. ואולם, השמאי המכריע לא אימץ בשל כך את עמדת המשיבה במלואה ולא הוציא את החצר מתחשיב הפיצוי. בשומת המשיבה הובאו בחשבון ב"פאראקולו" מסעדה בשטח של 98.05 מ"ר וגלריה בשטח של 25.7 מ"ר בלבד. לעומת זאת, השמאי המכריע הביא בחשבון קומת קרקע בשטח של 116.8 מ"ר, גלריה בשטח של 32 מ"ר וחצר בשטח של 279.2 מ"ר, על יסוד תשריט היתר השיפוץ משנת 2004, אף שהיתר הבנייה המקורי לא אותר. בכך הכיר השמאי המכריע, מטעמי זהירות, בשטחים החורגים מאלה שנכללו בשומת המשיבה. וכך הסביר:
"מדובר במבנים וותיקים באופן יחסי, מדובר בשטחים המסומנים בהיתרי בניה מאוחרים יותר, לא אותרה פעילות משפטית בגין חריגות בניה כנגד אותם שטחים ולכן, ועל הצד הזהיר, הם הובאו בחשבון" (השומה המכרעת, סעיף 10.6.3).
70. הכרעה זו מלמדת על הזהירות שנקט השמאי המכריע. הפער האקוויוולנטי ב"פאראקולו" הוא 5 מ"ר בלבד – 217 מ"ר לעומת 222 מ"ר שנתבעו. המשיבה טענה כי ההכרעה אף מיטיבה עם העוררים מעבר לזכויות שהוכחו, אך קיבלה אותה לצורך הערר (תשובת המשיבה, סעיף 1).
71. ב"חצר גולדמן" נסמך השמאי המכריע על אישור עמידר משנת 2005 – אולם וסככה בשטח 163.35 מ"ר, חצר בשטח 76 מ"ר ויחידה נוספת בשטח 10.5 מ"ר – והוסיף גלריה בשטח 40 מ"ר וחצר נוספת בשטח 66 מ"ר לפי שומת המשיבה; בסך הכול הכיר בחצר בשטח 142 מ"ר (השומה המכרעת, סעיפים 5.6 ו-10.6.4). גם כאן קיבלה המשיבה את ההכרעה לצורך הערר, אף שלשיטתה היא מיטיבה עם העוררים.
72. כנגד בסיס זה ביקשו העוררים להכיר ב"חצר גולדמן", בין היתר, במסעדה בשטח 291.95 מ"ר, בגלריה בשטח 31.56 מ"ר, במחסנים בשטח 20.32 מ"ר, במרפסת פתוחה בשטח 20.81 מ"ר, ברחבת עץ בשטח 213.89 מ"ר, בחצר פתוחה מקורה בשטח 36.44 מ"ר, בשביל אספלט ובמשטח מרוצף בשטח 115.48 מ"ר ובשטח מגונן וחניה בשטח 332.17 מ"ר – ובסך הכול 496.65 מ"ר אקוויוולנטיים. 













73. למען הנוחות ניתן להציג את סיכום טענות הצדדים בטבלה הבאה:

74. הבסיס העיקרי לשיטת העוררים היא מפת מדידה שערך מודד מוסמך. אלא שכפי שקבע השמאי המכריע, המפה אינה "לצרכי רישום" ו"רק מעידה על שטחי הבניה הבנויים", ולא על שטחים שנבנו בהיתר או שהשימוש בהם אושר באישור זכויות (השומה המכרעת, סעיפים 8, 10.6.1-10.6.2). מפת מדידה מוכיחה מצב פיזי; היא אינה מסמך זכויות ואינה מתיימרת לקבוע את היקף הזכויות. על כן אנו מאמצים את קביעת השמאי המכריע בעניין זה.
75. גם תצהירו של מר אלי אגמון אינו משנה מסקנה זו. התצהיר הוגש מטעם העירייה בתמיכה לתביעה למסירת חזקה, ולכן תיאר את מלוא השטח המוחזק בפועל – לרבות שטחים שלטענת התובעת מוחזקים ללא זכות. אין בתיאור החזקה משום הודאה בזכות דיירות מוגנת בכל השטח.
76. גם רישיונות העסק אינם מוכיחים את הנטען. רישיון עסק מסדיר את הפעלת העסק ותנאיה; הוא אינו הסכם עם בעל הבית, אינו מקנה דיירות מוגנת ואינו קובע את גבולות המושכר. ראו גם, על דרך ההשוואה ובשינויים המחויבים, ערר (ת"א) 92005/0720 אסתר מיכאלי נ' הוועדה המקומית לתכנון ובניה תל אביב (נבו, 23.4.2023), שבו נדחתה הסתמכות על תשלומי ארנונה ורישום כ"חנות" לשם הוכחת המצב התכנוני. מסמכי רישוי עשויים ללמד על הפעילות העסקית, אך אינם מוכיחים את מקור הזכות במקרקעין או את גבולותיה. כפי שהעיר חבר הוועדה מר יוסף לוי, "זה לא אומר שיש היתר בנייה." (פרוטוקול הדיון מיום 5.5.2026), וכפי שקבע השמאי המכריע, "רשיון עסק אינו מהווה היתר בנייה" (השומה המכרעת, סעיף 10.6.2). אף בא כוח העוררים אישר כי "אני מסכים עם אדוני שיש קושי, בחוזה השכירות מופיעים מספרים קטנים יותר" (פרוטוקול הדיון).
77. אשר לטענת העוררים כי המבנים ותיקים וכי לא הם שהקימו אותם לאחר פרסום הודעת ההפקעה, אין בעובדות אלה, גם אם הן נכונות, כדי להוכיח את היקף הזכות המזכה בפיצוי. אכן, עצם העובדה שלא אותר היתר הבנייה המקורי אינה מוכיחה בהכרח כי המבנים הוקמו שלא כדין. ואולם, מן העבר האחר, ותק המבנים, השימוש הממושך בהם והיעדרם של הליכי אכיפה אינם מקימים כשלעצמם זכות דיירות מוגנת ואינם מלמדים על היקפה. השאלה הטעונה הכרעה אינה אפוא מי הקים את המבנים ומתי, אלא אם הוכח כי השטחים הנוספים נכללו בזכות שבגינה נתבע הפיצוי.
78. בעניין זה נקט השמאי המכריע גישה זהירה ומאוזנת. מצד אחד, הוא לא ראה בעצם ההחזקה הפיזית ובשימוש שנעשה בשטחים הוכחה מספקת לקיומה של זכות מוגנת. מצד אחר, הוא לא הגביל את הפיצוי לשטחים המצומצמים העולים מאישורי הזכויות ומשומת המשיבה. אף שלא אותרו היתרי הבנייה המקוריים, הסתמך השמאי המכריע על מסמכי הזכויות ועל היתרי השיפוץ המאוחרים והכיר, מטעמי זהירות, בשטחים נוספים. בכך הביא בחשבון את הקושי הראייתי הנובע מגילם של המבנים, בלי להפוך שימוש בפועל למקור עצמאי לזכות המזכה בפיצוי.
79. לעומת זאת, העוררים לא הצביעו על הסכם שכירות, אישור זכויות או מסמך אחר המלמד כי השטחים הנוספים שביקשו לכלול בשומה היו חלק מן הזכות המוגנת. מפת המדידה, רישיונות העסק והראיות בדבר השימוש שנעשה בשטחים עשויים ללמד על היקף ההחזקה בפועל; ואולם אין בהם, כשלעצמם, כדי להוכיח את היקף הזכות המשפטית. לפיכך, לא הונחה תשתית המצדיקה להתערב באיזון שערך השמאי המכריע או להרחיב את השטחים שקבע.
80. משכך, לא מצאנו טעות מהותית או דופי חמור בקביעותיו של השמאי המכריע בסוגיה זו. הערר בעניין היקף השטחים נדחה.
מוניטין והוצאות מעבר
טענות הצדדים
81. בעניין המוניטין מבקשים העוררים לאמץ את חוות דעת הכלכלן ישראל קורץ ולהוסיף 3,800,000 ₪ בגין "חצר גולדמן". לטענתם, נוסחת ארבעת השלישים אינה ממצה את נזקי ההעברה, המסעדה פעלה במיקום ייחודי על קו החוף, והמשיבה לא הגישה חוות דעת נגדית ולא ביקשה לחקור את עורך חוות הדעת (כתב הערר, סעיף 5).
82. מאידך, בעניין המוניטין סומכת המשיבה על נימוקי השמאי המכריע: הנחות חוות הדעת הכלכלית לא הוכחו; היא עוסקת ב"חצר גולדמן" בלבד; קיימות חלופות אפשריות באזור יפו והים; ונוסחת ארבעת השלישים כבר כוללת רכיבים של העברה, הסתגלות ומוניטין. תוספת נפרדת, לשיטתה, תיצור כפל פיצוי.
דיון והכרעה
83. נוסחת ארבעת השלישים היא שיטת אומדן של דמי הפינוי לדייר מוגן. תחילה נאמדים דמי המפתח המלאים - שלושה שלישים - ולסכום זה נוסף שליש מדמי המפתח המלאים, כך שדמי הפינוי הכוללים עומדים על ארבעה שלישים מדמי המפתח המלאים. בענייננו הועמדו דמי המפתח המלאים על 60% משווי הבעלות; השליש הנוסף הוא אפוא 20% משווי הבעלות, ודמי הפינוי הכוללים עומדים על 80% משווי הבעלות (השומה המכרעת, סעיפים 9.2, 11.4 ו-11.8.1).
84. דרך חישוב זו מעוגנת בפרק ט' לקווים המנחים שפרסם אגף שומת מקרקעין במשרד המשפטים, "שומות זכויות בנכסים התפוסים על ידי דייר מוגן" (מרץ 2009). בקווים המנחים נקבע כי "הפיצוי בגין פינוי דייר מוגן יכלול בנוסף לדמי המפתח המלאים גם מוניטין (בעסק), הוצאות הקשורות בהעברה, הוצאות הסתגלות (בעסק), הוצאות משפטיות מס רכישה (שישולם בעת רכישת נכס אלטרנטיבי) ודמי תיווך." בהמשך נאמר כי "כלל אצבע" גס מכמת את ההוצאות האמורות בשיעור של כשליש מדמי המפתח המלאים, כך שהפיצוי הכולל נאמד בארבעה שלישים מדמי המפתח המלאים (פרק ט' לקווים המנחים, סעיף 8, עמ' 5). מכאן שתוספת השליש נועדה לגלם, על דרך האומדן, את המוניטין, הוצאות ההעברה וההסתגלות וההוצאות הנלוות. השמאי המכריע אימץ במפורש דרך חישוב זו, הפנה לפרק ט' לקווים המנחים וקבע כי תוספת השליש כוללת רכיבים אלה (השומה המכרעת, סעיפים 10.4 ו-10.5.3). השומה נערכה אפוא בהתאם למסגרת המקצועית שבקווים המנחים, ולא הוכחה טעות בבחירת השיטה או באופן יישומה.
85. קביעת הקווים המנחים עולה בקנה אחד עם ענייני כסלו ודוידוביץ. הפסיקה קובעת אילו ראשי נזק עשויים להיות בני פיצוי ובאילו תנאים; הקווים המנחים מספקים דרך שמאית לכימותם. כפי שנקבע בעניין דוידוביץ וכפי שהובהר בעניין כסלו, הוצאות העברת העסק, הפסד רווחים בתקופת המעבר ואובדן מוניטין עקב מעבר למקום חלופי עשויים להיות בני פיצוי, ככל שהוכחו הקשר להפקעה ושיעור הנזק (עניין כסלו, פסקאות 26 ו-36). ואולם, לא נקבע בהם כי יש לפסוק ראשי נזק אלה פעם נוספת, כתוספת נפרדת, לאחר שנכללו באומדן דמי הפינוי לפי נוסחת ארבעת השלישים. אמנם, הקווים המנחים עצמם מציגים את השיעור כ"כלל אצבע" גס, ולכן אין לראות בו תקרה משפטית חלוטה; אך אין בכך כדי להפוך פיצוי נוסף לברירת מחדל או להצדיק כפל פיצוי. הטוען כי האומדן אינו מכסה את מלוא נזקו נדרש להוכיח נזק קונקרטי ונטו שאינו מגולם בתוספת השליש. בענייננו לא הורם נטל זה.
86. איננו מאמצים את נימוקו המקדמי של השמאי המכריע, שלפיו חוות הדעת הכלכלית אינה רלוונטית משום שנערכה בשנת 2024 והתייחסה לשנים 2021-2023 בעוד המועד הקובע הוא 2019. משקבענו את המועד ליולי 2024, נימוק זה נשמט. בכך אין כדי להועיל לעוררים: השמאי המכריע בחן את חוות הדעת גם לגופה וקבע כי "הדו"ח הכלכלי כולל הנחות יסוד שלא הוכחו" (השומה המכרעת, סעיף 10.5.1). בחינת חוות הדעת מלמדת כי אין עילה להתערב במסקנה זו.
87. ראשית והעיקר, חוות הדעת אינה משווה בין הנזק הנטען לבין התוספת שכבר גולמה בנוסחת ארבעת השלישים. לא די בטענה שהנוסחה אינה מחסום. היה על העוררים להראות איזה נזק קונקרטי נותר בלתי מפוצה לאחר דמי המפתח המלאים ותוספת השליש. בהיעדר השוואה כזו קיימת סכנה לכפל פיצוי, שעליה עמד השמאי המכריע בקבעו כי "כל תרומה נוספת כערך שומתי נפרד תהווה פיצוי כפול ומיותר" (השומה המכרעת, סעיף 10.5.3).
88. בנוסף לאמור, חוות הדעת שהוצגה כוללת מספר הנחות שלא הוכחו: 1. ההנחה בדבר תקופת "הרצה" של שנה וחצי עד שנתיים לא נתמכה בנתוני השוואה למסעדות שהעתיקו את מקומן, בתכנית עסקית או בלוחות זמנים להתאמת נכס חלופי. השמאי המכריע ציין כי "משך 'הרצת' מסעדה אפשרי גם בזמן קצר יותר" (השומה המכרעת, סעיף 10.5.1). 2. ההוצאות חושבו לפי מע"מ תשומות מדיווחי מע"מ - נתון המשקף את הפעילות השוטפת במקום הקודם - ולא הוכח אילו מהן הן הוצאות מעבר למקום חלופי. הוצאות שכר העבודה נאמדו בשיעור 50% על יסוד הצהרה בלבד, ללא אסמכתא. חוות הדעת אינה מפרידה בין הוצאה שנחסכה, הוצאה שנמשכה בפועל, השקעה חד-פעמית והפסד רווח (השומה המכרעת, סעיף 10.5.1).

89. בנוסף, לא הוכח אובדן של "מוניטין מקום" במבחן שנקבע בעניין דוידוביץ. אין חולק כי המיקום על הטיילת ומול הים אטרקטיבי. אולם לא הובאה ראיה איזה חלק מקהל הלקוחות הגיע דווקא בשל הקרבה לנקודה זו, איזה חלק נקשר בשם המסעדה, במטבחה או בבעליה, ומהו חוג הלקוחות שיאבד ולא יוחלף. השמאי המכריע בחן חלופות שהוצגו, ובהן הסכם אופציה לנכס ברחוב יפת 4 ונכסים בגבעת אנדרומדה, ברחוב יחזקאל קויפמן 2 וברציף הרברט סמואל. חוות הדעת אינה מנתחת חלופה קונקרטית ואינה מכמתת את הפגיעה שתיוותר לאחר מעבר (השומה המכרעת, סעיף 10.5.2).
90. העובדה שהמשיבה לא הגישה חוות דעת כלכלית נגדית ולא ביקשה לחקור את הכלכלן אינה מרימה את נטל ההוכחה המוטל על העוררים. היעדרה של חוות דעת נגדית אינו מחייב את קבלת חוות דעת המומחה. כך נקבע במפורש בעניין כסלו. השמאי המכריע וועדת הערר רשאים לבחון אם הנחותיה נשענות על נתונים ואם מסקנתה נובעת מהם. בענייננו החוסרים מצויים בחוות הדעת עצמה ואינם מותנים בהגשת ראיה נגדית.
91. אנו דוחים אפוא את הדרישה לתוספת של 3,800,000 ₪. השמאי המכריע יישם את נוסחת ארבעת השלישים המעוגנת בקווים המנחים, והעוררים לא הצביעו על טעות מקצועית בבחירת השיטה או באופן יישומה. זהו הטעם המרכזי שלא להתערב. לכך מצטרף כי העוררים לא הוכיחו שהסכום הנתבע משקף נזק קונקרטי ונטו שאינו מגולם בתוספת השליש, וכי חוות הדעת לוקה בכשלים שפורטו לעיל. לפיכך, לא נפל בהכרעת השמאי המכריע בסוגיה זו דופי המצדיק התערבות.
סוף דבר
92. לאור כל האמור, אנו מורים כדלקמן:
93. הערר מתקבל בסוגיית המועד הקובע. חלף יום 10.4.2019, אנו קובעים כי המועד הקובע להערכת דמי הפינוי הוא יום 24.7.2024.
94. הערר נדחה בסוגיית היקף השטחים המזכים בפיצוי. השטחים ומקדמי השווי שקבע השמאי המכריע עומדים על כנם.
95. הערר נדחה בדרישה לפיצוי נוסף בסך 3,800,000 ₪ בגין הוצאות מעבר ואובדן מוניטין.
96. אנו מאמצים את הנספח לשומה המכרעת, ובהתאם לו מועמדים דמי הפינוי הראויים על סך כולל של 10,480,000 ₪, כדלקמן: בגין הנכס ברחוב נחום גולדמן 4 ("חצר גולדמן") – 5,450,000 ₪; ובגין הנכס ברחוב נחום גולדמן 6 ("פאראקולו") – 5,030,000 ₪.
97. מסך דמי הפינוי שנקבע לעיל יופחתו הסכומים ששולמו לעוררים או הופקדו לטובתם על חשבון דמי הפינוי. סכום שנפרע ביום 24.7.2024 יופחת לפי ערכו הנקוב; סכום שנפרע לאחר מכן יופחת בערכו למועד פירעונו, לאחר שדמי הפינוי שוערכו לאותו מועד. היתרה תשולם בתוך 30 יום ממועד המצאת החלטה זו, בתוספת הפרשי הצמדה וריבית כדין מיום 24.7.2024 ועד מועד התשלום בפועל. לא ייפסקו הפרשי הצמדה וריבית בגין התקופה שקדמה ליום 24.7.2024.
98. משנקבע המועד הקובע ואומצו הערכים שבנספח לשומה המכרעת, אין צורך בהשבת השומה לשמאי המכריע.


הוצאות
99. הערר התקבל בסוגיה בעלת ההשפעה הכספית המרכזית, ונדחה בשתי הסוגיות האחרות. שקלנו זאת לצד מספר שיקולים נוספים.
100. מן העבר האחד, הערר התקבל בסוגיה שהשפעתה הכספית מרכזית, לאחר שעמדת המשיבה - שלפיה די היה בעריכת שומותיה בשנת 2019 כדי לקבע את מועד ההערכה - נדחתה.
101. מן העבר האחר, שתיים מטענות העוררים – נדחו; העוררים העלו בדיון טענה החורגת מכתב הערר וחזרו בהם ממנה לאחר שהועמדה על דיוקה; הם הגישו בקשה להוספת ראיות בשלב מאוחר, שנדחתה.
102. בנסיבות אלה, ועל אף התוצאה המעורבת, מצאנו כי ההיקף הכספי של טענת הוועדה המקומית שנדחתה עולה על היקף טענות העוררים שנדחו בנסיבות אלו הוועדה המקומית תישא בהוצאות על הצד הנמוך על סך של 7,000 ₪. סכום זה ישולם בתוך 30 יום ולאחר מכן יישא הסכום הפרשי ריבית והצמדה על פי חוק.
103. ההחלטה ניתנה פה אחד.

ההחלטה ניתנה ביום רביעי ו' באלול תשפ"ו, 19/08/2026



____________________				       ____________________
       שחר דדון, עו"ד 			                                        הלל גלקופ, עו"ד
      מזכירת ועדת ערר			           		       יו"ר ועדת ערר
        מחוז תל אביב						        מחוז תל אביב

